Ο Πρώτος Εκδικητής: Captain America

Πλοκή

Στο παρόν, κάποιοι επιστήμονες ανακαλύπτουν στην Αρκτική ένα παλιό, παγωμένο αεροσκάφος. Τον Μάρτιο του 1942, ο Αξιωματικός των Ναζί Γιόχαν Σμιντ και οι άντρες του κλέβουν ένα μυστηριώδες αντικείμενο, το Τεσσεράκτιο, από την πόλη Τένσμπεργκ στην κατεχόμενη Νορβηγία από τη Γερμανία, και το οποίο έχει άφθαρτες δυνάμεις.
Στη Νέα Υόρκη, ο Στιβ Ρότζερς απορρίπτεται από το να υπηρετήσει στον στρατό για να πολεμήσει στον Β' Παγκόσμιο Πόλεμο εξαιτίας ποικίλων προβλημάτων τόσο σωματικών όσο και υγείας. Ενώ παρευρίσκεται σε μια έκθεση επίδειξης μελλοντικής τεχνολογίας με τον φίλο του Λοχία Τζέιμς «Μπάκι» Μπαρνς, ο Ρότζερς επιχειρεί για ακόμη μία φορά να μπει στον στρατό. Ακούγοντας τη συνομιλία του Ρότζερς με τον Μπαρνς για το πώς θέλει να βοηθήσει, ο Δρ. Αβραάμ Έρσκαϊν επιτρέπει στον Ρότζερς να καταταχθεί. Έτσι, κατατάσσεται στο Στρατηγικό Επιστημονικό Απόθεμα ως μέρος ενός πειράματος δημιουργίας υπερστρατιωτών, το οποίο βρίσκεται υπό την επίβλεψη του Έρσκαϊν, του Συνταγματάρχη Τσέστερ Φίλιπς και της Βρετανίδας πράκτορα Πέγκι Κάρτερ. Ο Φίλιπς δεν πείθεται από τους ισχυρισμούς του Έρσκαϊν πως ο Ρότζερς είναι το κατάλληλο άτομο για τη διαδικασία, αλλά μειώνει τις αντιστάσεις του όταν βλέπει τον Ρότζερς να επιχειρεί μια πράξη αυτοθυσίας με γενναιότητα. Το βράδυ πριν τη θεραπεία, ο Έρσκαϊν αποκαλύπτει στον Ρότζερς πως ο Σμιντ πέρασε από μια ατελή εκδοχή της ίδιας διαδικασίας και υπέφερε μόνιμες επιπλοκές.
Ο Σμιντ και ο Δρ. Άρνιμ Ζόλα αξιοποιούν την ενέργεια του τεσσεράκτιου, με σκοπό να χρησιμοποιήσουν τη δύναμή του για να ενισχύσουν τις εφευρέσεις του Ζόλα, κάνοντας μια επίθεση η οποία θα αλλάξει τον κόσμο. Ο Σμιντ ανακαλύπτει την τοποθεσία του Έρσκαϊν και αποστέλλει τον δολοφόνο Χέινζ Κρούγκερ να κλέψει τη φόρμουλά του και να τον σκοτώσει. Όταν το πείραμα ολοκληρώνεται και ο Ρότζερς αναδύεται από αυτό πιο ψηλός και πιο μυώδης, ο Κρούγκερ σκοτώνει τον Έρσκαϊν, παίρνει τη φόρμουλα και το βάζει στα πόδια. Ο Ρότζερς τον κυνηγάει και καταφέρνει να τον πιάσει, αλλά ο Κρούγκερ αποφεύγει την ανάκριση διαπράττοντας αυτοκτονία. Με τον Έρσκαϊν νεκρό και τη φόρμουλα για τη δημιουργία υπερστρατιωτών χαμένη, ο Γερουσιαστής Μπράντ βάζει τον Ρότζερς να κάνει περιοδεία σε όλη τη χώρα ως «Captain America», φορώντας ένα πολύχρωμο κοστούμι, με σκοπό την προώθηση των ομολόγων πολέμου, ενώ επιστήμονες τον μελετούν σε μια προσπάθεια να καταφέρουν να δημιουργήσουν τη φόρμουλα. Το 1943, ενώ βρίσκεται σε περιοδεία στην Ιταλία κάνοντας παραστάσεις για τους στρατιώτες που υπηρετούν, ο Ρότζερς μαθαίνει πως η μονάδα του Μπαρνς χάθηκε κατά τη διάρκεια μιας μάχης απέναντι στις δυνάμεις του Σμιντ. Αρνούμενος να πιστέψει πως ο Μπαρνς είναι νεκρός, ο Ρότζερς ζητάει από την Κάρτερ και τον μηχανικό Χάουαρντ Σταρκ να τον βοηθήσουν να βρεθεί πίσω από τις γραμμές του εχθρού σε μια ατομική προσπάθεια διάσωσης των αντρών που κρατούνται από τον Σμιντ. Ο Ρότζερς διεισδύει στο φρούριο της Υ.Δ.Ρ.Α., της Ναζιστικής μεραρχίας του Σμιντ, ελευθερώνοντας τον Μπαρνς και τους άλλους φυλακισμένους. Ο Ρότζερς αντιμετωπίζει τον Σμιντ, ο οποίος αφαιρεί τη μάσκα που φοράει αποκαλύπτοντας ένα κόκκινο, σαν κρανίο προσωπείο, το οποίο του χάρισε το παρατσούκλι «Red Skull» (Κόκκινο κρανίο). Ο Σμιντ το σκάει και ο Ρότζερς επιστρέφει στη στρατιωτική βάση μαζί με τους στρατιώτες που διέσωσε.
Ο Ρότζερς στρατολογεί τους Μπαρνς, Νταμ Νταμ Ντούγκαν, Γκέιμπ Τζόουνς, Τζιμ Μορίτα, Τζέιμς Μοντγκόμερι Φόλσγουορθ και Τζακς Ντερνιέρ για να επιτεθούν σε άλλες γνωστές βάσεις της Υ.Δ.Ρ.Α. Ο Σταρκ προσφέρει στον Ρότζερς προηγμένο εξοπλισμό, με πιο αξιόλογο κομμάτι μια στρογγυλή ασπίδα φτιαγμένη από βιμπράνιο, ένα σπάνιο, σχεδόν άφθαρτο μέταλλο. Ο Ρότζερς και η ομάδα του σαμποτάρουν διάφορες επιχειρήσεις της Υ.Δ.Ρ.Α. ενώ στη συνέχεια επιτίθενται σε ένα τρένο το οποίο μεταφέρει τον Ζόλα. Ο Ρότζερς και ο Τζόουνς επιτυγχάνουν να τον αιχμαλωτίσουν, αλλά ο Μπαρνς πέφτει από το τρένο, κάτι που κάνει όλους να πιστέψουν πως έχει πεθάνει. Χρησιμοποιώντας τις πληροφορίες που απέσπασαν από τον Ζόλα, το τελευταίο οχυρό της Υ.Δ.Ρ.Α. εντοπίζεται και ο Ρότζερς οδηγεί την επίθεση για να σταματήσουν τον Σμιντ από το να χρησιμοποιήσει όπλα μαζικής καταστροφής σε μεγάλες Αμερικανικές πόλεις. Ο Ρότζερς σκαρφαλώνει πάνω στο αεροσκάφος του Σμιντ καθώς εκείνο απογειώνεται. Κατά τη διάρκεια της επικείμενης μάχης, το δοχείο που περιέχει το Τεσσεράκτιο παθαίνει ζημιά κι έτσι ο Σμιντ το κρατάει με το χέρι του. Εκείνο, ανοίγει μια πύλη στο διάστημα, ρουφώντας τον σε αυτήν. Στη συνέχεια, αφού έχει πέσει από τα χέρια του Σμιντ, το Τεσσεράκτιο λιώνει το πάτωμα του αεροσκάφους και χάνεται στον ωκεανό. Μη βλέποντας κάποιο τρόπο να προσγειώσει το αεροσκάφος χωρίς το ρίσκο να πυροκροτηθούν τα εκρηκτικά που βρίσκονται σε αυτό, ο Ρότζερς αποφασίζει να το ρίξει στην Αρκτική, θυσιάζοντας τον εαυτό του για το καλό της ανθρωπότητας. Αργότερα, ο Σταρκ εντοπίζει το Τεσσεράκτιο στον ωκεανό, αλλά δεν μπορεί να εντοπίσει τον Ρότζερς ή το αεροσκάφος, πιστεύοντας πως είναι νεκρός.
Ο Ρότζερς ξυπνάει σε ένα δωμάτιο νοσοκομείου που μοιάζει με νοσοκομείο της δεκαετίας του '40. Ακούγοντας μια μετάδοση αγώνα της εποχής από το ραδιόφωνο, συμπεραίνει πως κάτι δεν πάει καλά αφού ο ίδιος ήταν παρών στον αγώνα που ακούει, κι έτσι το σκάει βγαίνοντας στον έξω κόσμο του σήμερα, στην Times Square. Εκεί, ο διευθυντής της Α.Σ.Π.Ι.Δ.Α. Νικ Φιούρι τον ενημερώνει πως «κοιμόταν» για σχεδόν 70 χρόνια. Σε μια σκηνή μετά τους τίτλους τέλους, ο Φιούρι πλησιάζει τον Ρότζερς και του προτείνει μια αποστολή με παγκόσμιες προεκτάσεις.

Ανάπτυξη

Τον Απρίλιο του 1997, η Marvel βρισκόταν σε διαπραγματεύσεις με τους Μαρκ Γκόρντον και Γκάρι Λέβινσον ώστε να αναλάβουν την παραγωγή του Captain America, ενώ το σενάριο θα έγραφαν οι Λάρι Γουίλσον και Λέσλι Μπόεμ. Τον Μάιο του 2000, η Marvel συνεργάστηκε με την Artisan Entertainment για την χρηματοδότηση της ταινίας. Ωστόσο, μια δικαστική διαμάχη ανάμεσα στη Marvel Comics και τον Τζο Σάιμον για το ποιος κατείχε τα δικαιώματα του Captain America, διέκοψε τη διαδικασία ανάπτυξης της ταινίας. Η διαμάχη έληξε τελικά τον Σεπτέμβριο του 2003. Το 2005, η Marvel έλαβε μια επένδυση $525 εκατομμυρίων από την εταιρία Merrill Lynch, επιτρέποντας στη Marvel να χρηματοδοτήσει 10 ανεξάρτητες ταινίες, συμπεριλαμβανομένου και του Captain America. Η Paramount Pictures συμφώνησε στο να διανέμει την ταινία. Αρχικά, η ταινία θα ήταν μια ταινία που θα στεκόταν μόνη της και ο παραγωγός Κέβιν Φάικι είπε πως «σχεδόν η μισή» θα διαδραματιζόταν κατά τη διάρκεια του Β' Παγκοσμίου Πολέμου πριν μεταβεί στη σύγχρονη εποχή. Ο παραγωγός Αβί Αράντ είπε: «Η μεγαλύτερη ευκαιρία με τον Captain America είναι πως ως ένας άνθρωπος «εκτός εποχής» που έρχεται στο σήμερα, βλέπει τον κόσμο με τα μάτια κάποιου που πίστευε πως ο τέλειος κόσμος ήταν μια μικρή πόλη των Ηνωμένων Πολιτειών. Εξήντα χρόνια πέρασαν και ποιοι είμαστε σήμερα; Είμαστε καλύτεροι;» Έκανε επίσης αναφορά στην τριλογία των ταινιών Επιστροφή στο Μέλλον ως επιρροή και ισχυρίστηκε πως είχε «κάποιον στο μυαλό για τον πρωταγωνιστικό ρόλο και σίγουρα κάποιον για να αναλάβει τη σκηνοθεσία». Τον Φεβρουάριο του 2006, ο Αράντ ήλπιζε η ταινία να κυκλοφορήσει το καλοκαίρι του 2008. Ο Τζον Φαβρό προσέγγισε τον Αράντ για να σκηνοθετήσει την ταινία ως κωμωδία, αλλά τελικά επέλεξε να σκηνοθετήσει τον Iron Man. Τον Απρίλιο του 2006, ο Ντέιβιντ Σελφ προσλήφθηκε για να γράψει το σενάριο. Εξήγησε πως ο Captain America ήταν ο αγαπημένος του υπερήρωας όταν ήταν παιδί επειδή «ο μπαμπάς μου μου είπε πως μια μέρα θα μπορούσα να γίνω ο Captain America». Ο Τζο Τζόνστον συναντήθηκε με τη Marvel για να συζητήσει τη σκηνοθεσία της ταινίας.
Ο Captain America μπήκε στην αναμονή κατά τη διάρκεια της απεργίας των σεναριογράφων την περίοδο 2007-2008. Ωστόσο, τον Ιανουάριο του 2008, η Marvel Entertainment κατέληξε σε μια προσωρινή περιεκτική συμφωνία με το Σωματείο των σεναριογράφων, η οποία θα επέτρεπε σε κάποιους σεναριογράφους να επιστρέψουν στη δουλειά και να εργαστούν πάνω σε διάφορα πρότζεκτ της εταιρίας τα οποία βρίσκονταν στο στάδιο της ανάπτυξης. Στις 5 Μαΐου 2008 (μετά την επιτυχία του Iron Man), η Marvel ανακοίνωσε την ταινία Ο Πρώτος Εκδικητής: Captain America με ημερομηνία κυκλοφορίας στις 6 Μαΐου 2011 (πριν μεταφερθεί για τις 22 Ιουλίου). Ο Λούις Λετεριέ, σκηνοθέτης της ταινίας Ο Απίθανος Hulk, είδε κάποιο από το καλλιτεχνικό περιεχόμενο που δημιουργήθηκε για την ταινία και ενθουσιάστηκε τόσο πολύ που προσφέρθηκε να σκηνοθετήσει αυτός την ταινία, αλλά η Marvel τον απέρριψε. Τελικά, τον Νοέμβριο του 2008, ο Τζόνστον συμφώνησε να σκηνοθετήσει την ταινία και προσέλαβε τους Κρίστοφερ Μάρκους και Στίβεν ΜακΦίλι για να γράψουν το σενάριο. Ο Φάικι αναφέρθηκε στη σκηνοθετική δουλειά του Τζόνστον στις ταινίες Όνειρα του Ουρανού και Οι περιπέτειες του Rocketeer, αλλά και στη δουλειά του στα ειδικά εφέ στην αυθεντική τριλογία των ταινιών Star Wars, για να εξηγήσει γιατί ο Τζόνστον ήταν η κατάλληλη επιλογή για το τιμόνι της σκηνοθεσίας. Η ταινία Ο Ιντιάνα Τζόουνς και οι κυνηγοί της Χαμένης Κιβωτού απετέλεσε πηγή έμπνευσης για την ταινία, επειδή ήλπιζαν πως η ταινία δε θα έδινε την αίσθηση μιας ταινίας εποχής.
Όταν ρωτήθηκε για το εάν τα αντι-Αμερικανικά αισθήματα θα επηρέαζαν το box office της ταινίας, ο Φάικι είπε: «Η Marvel γίνεται αντιληπτή πολύ καλά στον κόσμο αυτή τη στιγμή και πιστεύω το να προστεθεί ακόμα ένας βασικός Marvel ήρωας στο παγκόσμιο box office θα είναι καλό. ... Πρέπει να το αντιμετωπίσουμε με σχεδόν τον ίδιο τρόπο που ο Captain America εισήλθε σε έναν κόσμο που δεν γνώριζε μετά την απόψυξή του από την Αρκτική», όπως ακριβώς και οι Σταν Λι και Τζακ Κίρμπι σύστησαν εκ νέου τον χαρακτήρα τη δεκαετία του 1960. Παρομοίως, ο Αράντ σημείωσε: «Ο Captain America μάχεται για την ελευθερία και τη δημοκρατία, για την ελπίδα σε όλο τον κόσμο. Δημιουργήθηκε για να σταματήσει την τυραννία και η ιδέα του να σταματήσει η τυραννία είναι τόσο σημαντική σήμερα όσο ήταν και τότε. Έτσι πιστεύω πως θα έχει κάποιες ενδιαφέρουσες προκλήσεις αλλά στο τέλος της ημέρας αν η ταινία είναι υπέροχη και μιλάει στον κόσμο, δεν έχει να κάνει με ένα μόνο μέρος, έχει να κάνει με τον κόσμο και πιστεύω σε αυτή τη βάση θα έχει επιτυχία». Αργότερα, μετά την εκλογή του Μπαράκ Ομπάμα ως Πρόεδρο των ΗΠΑ, ο Φάικι σχολίασε: «Η ιδέα της αλλαγής και της ελπίδας έχει διεισδύσει στη χώρα, ανεξάρτητα της πολιτικής, και αυτό συμπεριλαμβάνει και το Χόλιγουντ. Οι συζητήσεις σε όλες τις συναντήσεις μας για την ανάπτυξη συμπεριλαμβάνουν το τσάιτγκαϊστ και το πώς άλλαξε τις τελευταίες δύο εβδομάδες. Τα πράγματα προσαρμόζονται».

Προ-παραγωγή

Τον Δεκέμβριο του 2009, ο σκηνοθέτης Τζο Τζόνστον ανέφερε πως σχεδίαζε να ξεκινήσει γυρίσματα για την ταινία τον Απρίλιο του 2010. Σε ξεχωριστή συνέντευξη του ιδίου μήνα, περιέγραψε την προ-παραγωγή της ταινίας: «Ο Ρίτσαρντ Χέινριτς σχεδιάζει την παραγωγή και έχουμε εγκατασταθεί στην παραλία του Μανχάταν στην Καλιφόρνια. ... Έχουμε οκτώ ή δέκα πραγματικά ταλαντούχους καλλιτέχνες και απλά καθόμαστε όλοι τριγύρω όλη μέρα και σκιτσάρουμε εικόνες και λέμε 'Χέι, δεν θα ήταν τέλειο να κάναμε αυτό;' Είναι αυτή η φάση της παραγωγής όπου τα λεφτά δεν έχουν σημασία: 'Ας βάλουμε κάτω όλα τα υπέροχα πράγματα που θέλουμε και [αργότερα] θα δούμε αν μπορούμε να τα καλύψουμε οικονομικά'». Η ταινία, είπε, θα ξεκινάει «στο 1942, 1943» κατά τη διάρκεια του Β' Παγκοσμίου Πολέμου. «Τα πράγματα των δεκαετιών του 1960 και του 1970 [που βρίσκονται στα κόμικ] τα αποφεύγουμε κάπως. Πάμε πίσω στη δεκαετία του 1940 και τότε μεταβαίνουμε στο τι κάνουν με τον Captain America τώρα». Τον Φεβρουάριο του 2010, ο Τζόνστον δήλωσε πως οι Εισβολείς θα εμφανιστούν «σε όλο το δεύτερο μισό» της ταινίας, οδηγώντας τους θεατές στο να θεωρήσουν πως αυτό θα ήταν το όνομα της ομάδας των υπερηρώων της Marvel την περίοδο του πολέμου, ενώ τον Νοέμβριο ο Τζόνστον αντέκρουσε τις υποθέσεις πως ο Sub-Mariner, ένα μέλος της ομάδας των Εισβολέων στα κόμικ, θα συμπεριλαμβανόταν στην ταινία. Ο Τζόνστον εξήγησε αργότερα πως «οι Εισβολείς» είχαν συζητηθεί απλά ως ένα πιθανό όνομα της ομάδας των κομάντο που δημιούργησε ο Captain America και οδήγησε εναντίον του Red Skull στην ταινία. Ο Κρίστοφερ Μάρκους, ένας από τους σεναριογράφους, είπε πως η ανώνυμη ομάδα «ονομαζόταν «Howling Commandos» στο σενάριο, αλλά κανείς δεν το έλεγε αυτό φωναχτά».
Για τον σχεδιασμό ως σύνολο, έγινε προσπάθεια να δημιουργηθεί τεχνολογία η οποία θα μπορούσε να υπάρχει στη δεκαετία του 1940, προσθέτοντας την τεχνολογία για το Τεσσεράκτιο στην περίπτωση της Υ.Δ.Ρ.Α. Εγκαταλελειμμένα πρότζεκτ των Ναζί ή πραγματικά οχήματα από εκείνη την περίοδο χρησιμοποιήθηκαν ως έμπνευση. Ο Ντάνιελ Σάιμον, ο οποίος ήταν στο παρελθόν υπεύθυνος για πολλούς σχεδιασμούς οχημάτων στην ταινία Tron: Legacy, ανέλαβε ως επικεφαλής του σχεδιασμού οχημάτων. Ο σκηνοθέτης Τζόνστον αναφέρθηκε στο βιβλίο του Σάιμον, Cosmic Motors, πως υπήρξε ένας από τους λόγους που εμπιστεύτηκε την επιρροή του, λέγοντας: «Είναι ο τύπος που ήθελα μαζί μου όταν σχεδίαζα πράγματα για το Star Wars». Το αυτοκίνητο του Red Skull, για παράδειγμα, ήταν βασισμένο σε δύο οχήματα Mercedes-Benz από τη δεκαετία του 1930, την Mercedes-Benz 540K και την Mercedes-Benz W31.
Το περιοδικό Variety δημοσίευσε τον Μάρτιο του 2010 πως ο Κρις Έβανς θα υποδυόταν τον Captain America και ο Χιούγκο Γουίβινγκ τον Red Skull, με τα Marvel Studios να επιβεβαιώνουν το δεύτερο τον Μάιο. Ο Ράιαν Φίλιπι και ο Τζον Κραζίνσκι ήταν επίσης υποψήφιοι για τον πρωταγωνιστικό ρόλο, ενώ τον Απρίλιο του 2010, ο Σεμπάστιαν Σταν, ο οποίος είχε επίσης αναφερθεί στα μίντια ως πιθανός Captain America, προσλήφθηκε τελικά για τον ρόλο του Μπάκι Μπαρνς. Ο Σταν έχει υπογράψει για να επαναλάβει τον ρόλο σε αρκετές ταινίες. Τον ίδιο μήνα, η Marvel ανακοίνωσε τη συμμετοχή της Χέιλι Άτγουελ στον ρόλο της Πέγκι Κάρτερ και την αλλαγή του τίτλου της ταινίας από The First Avenger: Captain America σε Captain America: The First Avenger. Την επόμενη μέρα δημοσιεύτηκε πως ο Τζος Γουέντον θα ξαναέγραφε το σενάριο ως μέρος της διαπραγμάτευσής του να γράψει και να σκηνοθετήσει την ταινία Οι Εκδικητές. Ο Γουέντον είπε τον Αύγουστο: «Απλά πρέπει να κάνω κάποιες συνδέσεις χαρακτήρων. Η δομή του πρότζεκτ ήταν πολύ σφιχτή και μου άρεσε πολύ, αλλά υπήρχαν κανά-δυο ευκαιρίες όπου δινόταν η δυνατότητα στον χαρακτήρα να βρει τη φωνή του και να κάνει συνδέσεις έτσι ώστε ο θεατής να μπορεί να καταλάβει ακριβώς γιατί ήθελε να είναι αυτός που είναι». Ο Σάμιουελ Λ. Τζάκσον αποκάλυψε σε μια συνέντευξη ότι θα επαναλάμβανε τον ρόλο του ως Νικ Φιούρι.
Τον Μάιο, ο Τόμπι Τζόουνς μπήκε στις τελευταίες συζητήσεις για να υποδυθεί τον Άρνιμ Ζόλα. Ο σκηνοθέτης του Iron Man, Τζον Φαβρό, είπε πως ένας νεαρότερος Χάουαρντ Σταρκ θα εμφανιζόταν στην ταινία και τον οποίο θα υποδυόταν ο Ντόμινικ Κούπερ. Η Άτγουελ αποκάλυψε πως ο Τόμι Λι Τζόουνς θα είχε έναν ρόλο στην ταινία. Μέχρι τον Ιούνιο, ο Νιλ ΜακΝτόνα βρισκόταν σε συζητήσεις για τον ρόλο του Νταμ Νταμ Ντούγκαν. Τέσσερις μέρες αργότερα, επιβεβαίωσε τη συμμετοχή του. Την ίδια μέρα, ο Στάνλεϊ Τούτσι προστέθηκε στο καστ για τον ρόλο του Δρ. Αβραάμ Έρσκαϊν, τον επιστήμονα που δημιούργησε τον ορό για τον υπερστρατιώτη. Τον Νοέμβριο του 2013, ο ΜακΝτόνα αποκάλυψε πως έχει υπογράψει για να εμφανιστεί σε αρκετά πρότζεκτ για τη Marvel, όχι απαραίτητα μόνο σε ταινίες.

Γυρίσματα

Τα γυρίσματα ξεκίνησαν στις 28 Ιουνίου 2010, υπό τον προσωρινό τίτλο παραγωγής FrostBite. Την ίδια μέρα, η Marvel επιβεβαίωσε πως ο Τόμι Λι Τζόουνς είχε προσληφθεί για τον ρόλο του Συνταγματάρχη Τσέστερ Φίλιπς. Την επόμενη μέρα η Marvel επιβεβαίωσε πως ο Ντόμινικ Κούπερ θα υποδυόταν τη νεαρότερη εκδοχή του Χάουαρντ Σταρκ, χαρακτήρα τον οποίο ενσάρκωσε ο Τζον Σλάτερι στην ταινία Iron Man 2. Ανακοινώθηκε πως γυρίσματα για την ταινία θα γίνονταν στο Λονδίνο στα τέλη Ιουλίου και αναμενόταν στις λήψεις των σκηνών να συμπεριλαμβάνονταν και τοπία ορόσημα της πόλης. Οι σκηνές του πολέμου γυρίστηκαν τον Σεπτέμβριο στο πρώην βασιλικό εργοστάσιο προωθητικού ναυτικού στο Ουαλικό χωριό Κάεργουεντ. Τα γυρίσματα ήταν προγραμματισμένα να λάβουν χώρα εκείνο τον μήνα στη βόρεια συνοικία του Μάντσεστερ, όπου είχαν γυριστεί και κομμάτια των ταινιών Alfie (2004) και Sherlock Holmes (2009), και θα συνεχίζονταν στην περιοχή της προκυμαίας Stanley στο Λίβερπουλ, με τις δύο περιοχές να εξυπηρετούν ως την Κάτω Ανατολική πλευρά του Μανχάταν. Περαιτέρω σκηνές προγραμματίστηκαν να γυριστούν στην προκυμαία του Albert στο Λίβερπουλ.
Τον Ιούλιο του 2010, ο επικεφαλής των Marvel Studios, Κέβιν Φάικι, είπε πως οι δύο ταινίες, τόσο ο Captain America όσο και ο Thor, θα κυκλοφορούσαν και σε μορφή 3D. Ο Τζόνστον έκανε ένα δοκιμαστικό γύρισμα μιας μέρας για 3D από το να γυρίσει τη σκηνή σε 2D και να τη μετατρέψει αργότερα, και θεώρησε πως ήταν «εφιάλτης» λόγω των ογκωδών εργαλείων, των θεμάτων βαθμονόμησης και των περιορισμένων επιλογών. Μολαταύτα, είπε πως πιστεύει πως το 3D είναι «μια νέα πρόκληση και είναι συναρπαστικό». Ο Φάικι επέμενε πως η μετατροπή δε θα έθετε σε κίνδυνο την ποιότητα της εικόνας, καθώς η απόφαση να κυκλοφορήσει η ταινία σε 3D μορφή είχε παρθεί νωρίς κατά τη διάρκεια της ανάπτυξης και πως «ένα πρωτοφανές χρονικό διάστημα» θα αφιερωνόταν στη διαδικασία μετατροπής, έτσι ώστε όλα τα ειδικά και οπτικά εφέ να αποδίδονταν σωστά και ολοκληρωμένα στη 3D μορφή τους.

Μετά-παραγωγή

Τον Νοέμβριο του 2010, ο Στάνλεϊ Τούτσι δήλωσε πως είχε ολοκληρώσει τα γυρίσματα των δικών του σκηνών και πως τα υπόλοιπα γυρίσματα θα ολοκληρώνονταν σε περίπου τρεις εβδομάδες. Τον Φεβρουάριο του 2011, ανακοινώθηκε πως ο Άλαν Σιλβέστρι είχε επιλεγεί για να συνθέσει τη μουσική επένδυση της ταινίας. Τον Μάρτιο του 2011, δημοσιεύτηκε πως ο Captain America θα έκανε κάποια επαναληπτικά γυρίσματα στο Ηνωμένο Βασίλειο και στο Λος Άντζελες τον Απρίλιο της ίδιας χρονιάς. Επίσης, μια σκηνή για την ταινία γυρίστηκε στην Times Square στη Νέα Υόρκη στις 23 Απριλίου 2011.
Η ταινία περιλαμβάνει κοντά στις 1600 λήψεις οπτικών εφέ, οι οποίες μοιράστηκαν ανάμεσα σε δεκατρείς διαφορετικές εταιρίες. Για να επιτευχθεί η κοκαλιάρικη όψη του Στιβ Ρότζερς πριν αυτός πάρει τον ορό του υπερστρατιώτη, ο σκηνοθέτης Τζο Τζόνστον δήλωσε πως χρησιμοποιήθηκαν δύο τεχνικές:
Οι περισσότερες από τις λήψεις έγιναν από μια L.A. εταιρία με το όνομα LOLA, η οποία εξειδικεύεται στην ψηφιακή «πλαστική χειρουργική». Η τεχνική περιλαμβάνει συρρίκνωση του Κρις σε όλες τις διαστάσεις. Γυρίσαμε την κάθε σκηνή όπου ο Στιβ έπρεπε να είναι κοκαλιάρης τουλάχιστον τέσσερις φορές• μία ως κανονική σκηνή όπου ο Κρις είναι με τους άλλους ηθοποιούς, μία όπου ο Κρις είναι μόνος του μπροστά σε μια πράσινη οθόνη ώστε το σώμα του να μπορεί να μειωθεί ψηφιακά, μία με ξανά όλους τους άλλους ηθοποιούς και τον Κρις να απουσιάζει έτσι ώστε ο συρρικνωμένος Στιβ να μπορεί να εισαχθεί εκ νέου στη σκηνή και τέλος, μια φορά με έναν άλλον ηθοποιό στη θέση του Κρις να μιμείται τις κινήσεις του σε περίπτωση που χρειαζόταν να εφαρμοστεί η δεύτερη τεχνική. Όταν ο Κρις έπρεπε να αλληλεπιδρά με άλλους χαρακτήρες της σκηνής, έπρεπε είτε να χαμηλώσουμε τον Κρις είτε να ανεβάσουμε τους άλλους ηθοποιούς σε κάσες ή υπερυψωμένα πεζοδρόμια έτσι ώστε ο Κρις να φαίνεται κοντύτερος. Για τα κοντινά πλάνα, οι άλλοι ηθοποιοί έπρεπε να κοιτάζουν σε σημάδια στο πηγούνι του Κρις, τα οποία αντιπροσώπευαν το πού θα βρίσκονταν τα μάτια του μετά τη διαδικασία συρρίκνωσης, και ο Κρις έπρεπε να κοιτάει σε σημάδια πάνω από το κεφάλι των άλλων ηθοποιών για τον ίδιο λόγο. ... Η δεύτερη τεχνική περιελάμβανε «μεταμόσχευση» του κεφαλιού του Κρις στο σώμα ενός άλλου ηθοποιού. Αυτή η τεχνική χρησιμοποιήθηκε κυρίως όταν ο Κρις καθόταν ή ήταν ξαπλωμένος ή όταν απαιτείτο ελάχιστη φυσική δραστηριότητα...
— Τζο Τζόνστον (συνέντευξη στο Film Journal International), 
Η ασπίδα του Captain America, η οποία εξυπηρετεί τόσο ως αμυντικό όσο και επιθετικό όπλο, δημιουργήθηκε από τέσσερα διαφορετικά είδη: μέταλλο, υαλοβάμβακα, καουτσούκ και γραφικά υπολογιστή (CG). Ο ειδικός στα prop αντικείμενα Μπάρι Γκιμπς διευκρίνισε πως «Είχαμε την 'ασπίδα ήρωα', η οποία ήταν φτιαγμένη από αλουμίνιο για τις όμορφες λήψεις [και] τα κοντινά πλάνα. Τότε δημιουργήσαμε μια πιο ελαφριά ασπίδα η οποία ήταν συνδυασμός αλουμινίου και υαλοβάμβακα για χρήση σε καθημερινή βάση. ... Και επίσης είχαμε μια ασπίδα φτιαγμένη από πολυουρεθάνη, υλικό το οποίο είναι σαν συνθετικό καουτσούκ ... και φτιάξαμε ακόμα μια εξαιρετικά απαλή ασπίδα την οποία έβαζε [ο Έβανς] στην πλάτη του, ώστε αν τυχόν υπήρχε κάποιο ατύχημα να μην τον τραυμάτιζε». Ο επικεφαλής των οπτικών εφέ Κρίστοφερ Τάουνσεντ είπε πως ο Έβανς «θα έκανε εξάσκηση με την αληθινή ασπίδα έτσι ώστε να γνώριζε την κλίση και την ταχύτητα με την οποία θα έπρεπε να κινείται. Τότε θα του παίρναμε την ασπίδα και θα γύριζε τη σκηνή προσποιούμενος πως είχε την ασπίδα. Τότε εμείς θα προσθέταμε μια CG ασπίδα».
Ο Χιούγκο Γουίβινγκ, ο οποίος υποδυόταν τον Red Skull, φορούσε μια μάσκα από λατέξ την οποία δημιούργησε ο σχεδιαστής προσθετικού μακιγιάζ Ντέιβιντ Γουάιτ. Η ομάδα των οπτικών εφέ έπρεπε να παραποιήσει αρκετά το πρόσωπό του, καθώς η μάσκα ήταν ογκώδης και ήθελαν να την κάνουν να δείχνει κολλημένη σφιχτά πάνω σε μια οστέινη δομή. Αδυνάτισαν τα μάγουλα και το κάτω χείλος του Γουίβινγκ, βαθούλωσαν τα μάτια του και αφαίρεσαν τις βλεφαρίδες και τη μύτη του για να τον κάνουν να μοιάζει όσο το δυνατόν περισσότερο στον χαρακτήρα του Red Skull.
Οι τίτλοι τέλους δημιουργήθηκαν από την εταιρία οπτικών εφέ Rok!t μέσω 3-D και στερεοσκοπικής επεξεργασίας χρησιμοποιώντας εικονική Αμερικανική πολεμική προπαγάνδα, όπως την αφίσα με τον Θείο Σαμ του Τζέιμς Μοντγκόμερι Φλαγκ η οποία χρησιμοποιήθηκε για στρατολόγηση στον Α' Παγκόσμιο Πόλεμο και την αφίσα We Can Do It! του Τζ. Χάουαρντ Μίλερ από τον Β' Παγκόσμιο Πόλεμο.

Προώθηση

Στη Διεθνή Comic-con του Σαν Ντιέγκο το 2010, κάποιο υλικό το οποίο είχε γυριστεί πρόσφατα προβλήθηκε στο Convention Center. Η πρώτη τηλεοπτική διαφήμιση μεταδόθηκε κατά τη διάρκεια του Super Bowl XLV στο κανάλι FOX στις Ηνωμένες Πολιτείες. Η Paramount πλήρωσε $3 εκατομμύρια για αυτή την 30 δευτερολέπτων προβολή. Το πρώτο ολοκληρωμένο τρέιλερ κυκλοφόρησε τον Μάρτιο του 2011. Τον Μάιο του 2011, τα κορίτσια του μη κερδοσκοπικού φιλανθρωπικού σωματείου United Service Organizations (USO) από την ταινία, έκαναν μια εμφάνιση στο αεροπλανοφόρο USS Intrepid (CV-11) που βρίσκεται στο Μουσείο Θαλάσσης, Αεροπορίας & Διαστήματος Interpid, ως μέρος του εορτασμού της «Εβδομάδας Στόλου» στη Νέα Υόρκη το 2011. Τον Ιούνιο του 2011, οι αλυσίδες εταιριών Dunkin' Donuts και Baskin-Robbins συνεργάστηκαν με τη Marvel ψάχνοντας υπερστρατιώτες στην πραγματική ζωή. Ο διαγωνισμός ζητούσε υποψηφιότητες από βετεράνους ή ενεργούς στρατιώτες των ΗΠΑ. Τον Ιούλιο του 2011, η Paramount Pictures προώθησε την ταινία κατά τη διάρκεια των εορτασμών για την Ημέρα της Ανεξαρτησίας, φιλοξενούμενοι από την ομάδα μπέιζμπολ Chicago White Sox. Συνεργάτες προώθησης της ταινίας περιελάμβαναν τους Harley-Davidson, Dunkin' Donuts και Baskin-Robbins.
Τον Φεβρουάριο του 2011, τα Marvel Comics δημοσιοποίησαν ένα ψηφιακό κόμικ οκτώ τευχών με τίτλο Captain America: First Vengeance, την ίδια μέρα που μεταδόθηκε και το πρώτο τρέιλερ της ταινίας. Το κόμικ έγραψε ο Φρεντ Βαν Λέντε και περιλαμβάνει μια εναλλαγή από διάφορους καλλιτέχνες στο σχεδιασμό του, ενώ η ιστορία διαδραματίζεται μέσα στο κινηματογραφικό σύμπαν της Marvel. Κάθε ένα από τα οκτώ τεύχη επικεντρώνεται σε συγκεκριμένο χαρακτήρα από την ταινία, ήρωες ή κακούς, και στο τι τους οδήγησε στο σημείο που βρίσκονται στην αρχή της ταινίας.
Η Sega ανακοίνωσε την κυκλοφορία ενός παιχνιδιού συνδεδεμένου με την ταινία με τον τίτλο Captain America: Super Soldier, το οποίο κυκλοφόρησε το 2011 για τις πλατφόρμες Xbox 360, PlayStation 3, Wii και Nintendo DS. Η Marvel κυκλοφόρησε ένα παιχνίδι για τα κινητά με το όνομα Captain America: Sentinel of Liberty, τον Ιούλιο του 2011. Επίσης, μια σειρά παιχνιδιών κυκλοφόρησε.

Κυκλοφορία

Η παγκόσμια πρεμιέρα του Πρώτου Εκδικητή: Captain America έγινε στις 19 Ιουλίου 2011 στο El Capitan Theatre στο Χόλυγουντ στην Καλιφόρνια. Η ταινία προβλήθηκε επίσης στη Διεθνή Comic-con του Σαν Ντιέγκο στις 21 Ιουλίου 2011. Κυκλοφόρησε ευρέως σε Ηνωμένες Πολιτείες και Καναδά στις 22 Ιουλίου 2011.
Η Paramount επέλεξε να μην αλλάξει τον Αμερικανοκεντρικό τίτλο της ταινίας όταν έκανε τη διανομή σε ξένες χώρες, προσφέροντας στις διεθνείς αγορές την επιλογή ανάμεσα στον επίσημο τίτλο και τον εναλλακτικό Ο Πρώτος Εκδικητής. Πολλοί διεθνείς διανομείς επέλεξαν να μην αλλάξουν τον αυθεντικό τίτλο, πιστεύοντας πως το όνομα του franchise θα ήταν πιο αναγνωρίσιμο από τον εναλλακτικό τίτλο και πως η χρησιμοποίηση του δεύτερου θα αποτελούσε εμπορικό ρίσκο. Τρεις μόνο χώρες επέλεξαν τον εναλλακτικό τίτλο: Ρωσία, Νότια Κορέα και Ουκρανία. Ένας «εκ των έσω», μιλώντας στην εφημερίδα The New York Times, εξήγησε πως η αλλαγή του τίτλου σε αυτές τις χώρες προέκυψε από πολιτιστικές και πολιτικές ανησυχίες, αλλά τόσο η Marvel όσο και η Paramount αρνήθηκαν να δώσουν στη δημοσιότητα κάποια επίσημη εξήγηση για την αλλαγή. Τον Ιούλιο του 2011, πιστευόταν πως η ταινία δε θα κυκλοφορούσε στην Κίνα εξαιτίας της πολιτικής που έχει η χώρα στον περιορισμένο αριθμό ξένων ταινιών που προβάλλονται στη χώρα κάθε χρόνο, αλλά τελικά η ταινία έκανε πρεμιέρα εκεί το δεύτερο Σαββατοκύριακο του Σεπτεμβρίου.
Μέρες πριν την κυκλοφορία της ταινίας, ένα μικρό τρέιλερ για την ταινία Οι Εκδικητές το οποίο εξυπηρετούσε ως η σκηνή μετά τους τίτλους τέλους της ταινίας Ο Πρώτος Εκδικητής: Captain America, διέρρευσε για μικρό χρονικό διάστημα στο διαδίκτυο. Το Entertainment Weekly υπέθεσε πως προήλθε από μια ανεπίσημη προβολή της ταινίας και περιέγραψε το περιεχόμενο ως «ασταθές, ασαφές και κινούμενο κάνοντάς το προφανές πως τραβήχτηκε από κινητό τηλέφωνο». Ο Πρώτος Εκδικητής: Captain America μετατράπηκε και προβλήθηκε σε IMAX μορφή για πρώτη φορά στις 31 Αυγούστου 2018, ως μέρος του IMAX φεστιβάλ για τη 10η επέτειο των Marvel Studios.

Home media

Ο Πρώτος Εκδικητής: Captain America κυκλοφόρησε από την Paramount Home Media Distribution σε Blu-ray, Blu-ray 3D και DVD στις 25 Οκτωβρίου 2011. Το σετ τριών δίσκων περιλαμβάνει την ταινία σε υψηλή ευκρίνεια 3D και 2D στα Blu-ray, καθώς και σε κανονική ευκρίνεια στο DVD με ένα ψηφιακό αντίγραφο. Το πακέτο δύο δίσκων Blu-ray/DVD περιλαμβάνει μια υψηλής ευκρίνειας παρουσίαση της ταινίας και μια κανονικής ευκρίνειας παρουσίαση με ένα ψηφιακό αντίγραφο. Και τα δύο σετ περιέχουν περισσότερη από μια ώρα έξτρα υλικού, συμπεριλαμβανομένου και μιας ταινίας μικρού μήκους με τίτλο A Funny Thing Happened on the Way to Thor's Hammer, μια μικρή ματιά στους Εκδικητές, έξι ένθετα με υλικό πίσω από τις κάμερες και κομμένες σκηνές με σχολιασμό από τον σκηνοθέτη Τζο Τζόνστον, τον διευθυντή φωτογραφίας Σέλι Τζόνσον και τον ένα από τους δύο ανρθώπους του μοντάζ, Τζεφ Φορντ. Την πρώτη εβδομάδα κυκλοφορίας του, ο Πρώτος Εκδικητής: Captain America έφτασε στην κορυφή των πωλήσεων Blu-ray και DVD, πουλώντας 1.54 εκατομμύρια αντίτυπα Blu-ray και 726,000 αντίτυπα DVD, έχοντας συνολικά έσοδα $52.6 εκατομμύρια.
Η ταινία περιλαμβάνεται επίσης στο box-set 10 δίσκων με τον τίτλο «Κινηματογραφικό Σύμπαν της Marvel: Φάση Ένα – Εκδικητές Ενωθείτε», το οποίο περιλαμβάνει όλες τις ταινίες της πρώτης φάσης του κινηματογραφικού σύμπαντος της Marvel και το οποίο κυκλοφόρησε στις 2 Απριλίου 2013. Ο Πρώτος Εκδικητής: Captain America κυκλοφόρησε σε Ultra HD Blu-ray από τη Walt Disney Studios Home Entertainment στις 26 Φεβρουαρίου 2019.

Box office

Ο Πρώτος Εκδικητής: Captain America είχε έσοδα $176.7 εκατομμύρια στη Βόρεια Αμερική και $193.9 εκατομμύρια διεθνώς, φτάνοντας τα $370.6 εκατομμύρια σε συνολικά έσοδα παγκοσμίως.
Η ταινία έκανε άνοιγμα στις 22 Ιουλίου 2011 στις Ηνωμένες Πολιτείες κερδίζοντας $4 εκατομμύρια σε μεταμεσονύχτιες προβολές, ξεπερνώντας άλλες ταινίες με υπερήρωες του 2011 όπως ο Thor και Green Lantern, καθώς και το πρίκουελ X-Men: Η πρώτη γενιά, τα οποία είχαν έσοδα ανάμεσα στα $3.25 και $3.5 εκατομμύρια. Την Παρασκευή, η ταινία έκανε άνοιγμα φτάνοντας στο νούμερο ένα του Αμερικανικού και του Καναδικού box office με $25.7 εκατομμύρια. Συνέχισε την πορεία της κερδίζοντας $65.1 εκατομμύρια, κάνοντάς την τη δεύτερη ταινία με υπερήρωες με τα υψηλότερα έσοδα για το 2011 μετά το πρώτο Σαββατοκύριακο προβολής πίσω από τον Thor ($65.7 εκατομμύρια). Ο Πρώτος Εκδικητής: Captain America ήταν η τρίτη ταινία με τα υψηλότερα έσοδα που έχει ως σκηνικό την περίοδο του Β' Παγκοσμίου Πολέμου μέχρι εκείνη τη στιγμή, πίσω από τις ταινίες Η Διάσωση του Στρατιώτη Ράιαν και Περλ Χάρμπορ. Ξεπεράστηκε για πρώτη φορά το 2017 από την ταινία Δουνκέρκη.

Κριτική

Η ιστοσελίδα συλλογής κριτικών Rotten Tomatoes δίνει ποσοστό αποδοχής στην ταινία 80% με μέσο όρο 7/10, βασισμένο σε 262 κριτικές. Στο τμήμα ομοφωνίας διαβάζουμε: «Με άφθονη δράση, μια ευχάριστη ρετρό ατμόσφαιρα και γεμάτη καλές ερμηνείες, η ταινία Captain America είναι ένα σταθερό παλιομοδίτικο blockbuster ψυχαγωγίας». Η ιστοσελίδα Metacritic έδωσε στην ταινία 66/100 βασισμένο σε 43 κριτικές με την ένδειξη «γενικά ευνοϊκές κριτικές». Το κοινό του CinemaScore έδωσε στην ταινία μέσο βαθμό Α- σε μια κλίμακα από το Α+ μέχρι το F.
Ο Ρότζερ Μουρ από την εφημερίδα Orlando Sentinel έδωσε στον Πρώτο Εκδικητή: Captain America θετική κριτική λέγοντας: «Ο Τζόνστον παρέδωσε μια φωτεινή, έξυπνη και επιδέξια ισορροπημένη περιπέτεια με έναν πραγματικό κόμπο νοσταλγίας στο λαιμό, με τους Ναζί - οι οποίοι κάνουν τους καλύτερους κακούς - και με αγαπημένες αναφορές στις ταινίες Star Wars και Ο Ιντιάνα Τζόουνς και οι κυνηγοί της Χαμένης Κιβωτού». Ο Ρότζερ Ίμπερτ από την εφημερίδα Chicago Sun-Times έγραψε: «Απόλαυσα την ταινία. Εκτιμώ το σκηνικό και τα κοστούμια της δεκαετίας του 1940, τα οποία ήταν ένα διάλειμμα από τα συνήθη αστικά τοπία. Θαυμάζω τον τρόπο που ο σκηνοθέτης Τζο Τζόνστον προώθησε την αφήγηση. Έλαβα την αίσθηση μιας ευρείας ιστορίας παρά την εντύπωση μια σειράς από συγκλονιστικά στημένα κομμάτια. Αν η Marvel είναι σοφή, θα πάρει αυτή την ταινία και τον Iron Man ως τα πρότυπά της». Ο Α.Ο. Σκοτ από την εφημερίδα The New York Times αποκάλεσε την ταινία «πολύ καλή διασκέδαση».
Η Καρίνα Λόνγκγουορθ από την εναλλακτική εφημερίδα The Village Voice έδωσε αρνητική κριτική στην ταινία αποκαλώντας την «μια καλοπροαίρετα συναισθηματική, χωρίς πρωτοτυπία, δίωρη άσκηση, με μια απολύτως περιττή μετέπειτα μετατροπή σε 3D», ενώ ο Πίτερ Ντιμπρίτς από το περιοδικό Variety είπε πως «Ο Πρώτος Εκδικητής: Captain America παίζει σαν ένα πρίκουελ για την ταινία των Marvel Studios Οι Εκδικητές». Ο Κερκ Χάνικατ από το The Hollywood Reporter είχε ανάμικτα συναισθήματα για την ταινία γράφοντας: «Καθώς τα τελευταία πρίκουλ της Marvel τα οποία περιλαμβάνουν δύο ταινίες Iron Man και μία με τον Απίθανο Hulk πριν την ταινία Οι Εκδικητές του επόμενου καλοκαιριού, αυτή εδώ μοιάζει ίσως λίγο πολύ απλοϊκή και ρουτίνας».